สังคมข่าวหุ้น
ดัชนีตลาดหลักทรัพย์ฯ ปิดวานนี้ 1,633.72 จุด เพิ่มขึ้น 14.24 จุด (+0.88%) มูลค่าการซื้อขาย 100,949.99 ล้านบาท 
ดัชนีตลาดหลักทรัพย์ฯ ปิดวานนี้ 1,633.72 จุด เพิ่มขึ้น 14.24 จุด (+0.88%) มูลค่าการซื้อขาย 100,949.99 ล้านบาท
7 ต.ค. 2564

*… ดัชนีตลาดหลักทรัพย์ฯ ปิดวานนี้ 1,633.72 จุด เพิ่มขึ้น 14.24 จุด (+0.88%) มูลค่าการซื้อขาย 100,949.99 ล้านบาท นักลงทุนคลายกังวลสถานการณ์เงินเฟ้อ และปัญหาเพดานหนี้สหรัฐฯ ที่เริ่มมีทางออกมากขึ้น ส่งผลให้ตลาดหุ้นสหรัฐฯ ยุโรป และเอเชียส่วนใหญ่ปรับตัวขึ้น ส่วนแนวโน้มวันนี้ ดัชนีคงแกว่งลง แนวรับ 1,630 จุด แนวต้าน 1,640 จุด …
*… บัตรกรุงไทย KTC ของคุณหมอ ระเฑียร ศรีมงคล วานนี้มีบิ๊กล็อต 4,770,000 หุ้น คิดเป็นเงินกว่า 250.4 ล้านบาท ราคาเฉลี่ยที่ซื้อขายกัน 52.50 บาท ต่ำกว่าราคากระดานที่วานนี้บวก 1.25 บาท มาที่ 57.00 บาท มูลค่าการซื้อขายกว่า 465.1 ล้านบาท ราคาปิดยังไม่ผ่านแนวต้านใหญ่ 60.00 บาท หลังร่วงลงมาจากมาตรการรวมหนี้ของแบงก์ชาติ และผลกระทบ (ที่ยังไม่ถึง) จาก SCBX วันนี้หากเปิดแดนลบน่าเก็บ เพราะราคามีโอกาสไปต่อ แต่หากเปิดบวกแล้วเข้าไปซื้อ ต้องเข้าเร็วออกเร็ว …
*… หุ้นกลุ่มธนาคารพากันบวกยกแผง รับเรื่องสภาคองเกรสสหรัฐฯ เกี๊ยะเซี๊ยะกันได้ ในประเด็นเพิ่มเพดานหนี้สาธารณะ บางคนบอกว่าไม่น่าเกี่ยวกัน แต่นักวิเคราะห์บางคนบอกน่าจะใช่ หรือหากจะเกี่ยวกันก็เกี่ยวกันแบบอ้อม ๆ แต่จะเกี่ยวไม่เกี่ยวไม่ต้องไปสนใจมาก เพราะกลุ่มแบงก์สามวันดีสี่วันไข้ บางช่วงวิ่งแรงแค่วันเดียว แล้วหลังจากนั้นโดนเท หรืออย่างมากอาจจะวิ่งแค่ 2-3 วัน แล้วถูกเท ส่วนแนวโน้มวันนี้ บางตัวที่ขึ้นมาแรง เช่น KBANK KTB SCB อาจเห็นการพักตัวได้ …
*… ซันเวนดิ้ง เทคโนโลยี (SVT) เทรดวันแรกปิดเหนือจองที่ราคา 3.54 บาท จากราคา IPO ที่ 2.54 บาท สูงขึ้น 39.37% ส่วนวันถัดมาวิ่งชนซิลลิ่ง 29.94% มาที่ 4.60 บาท เพิ่มขึ้น 1.06 บาท มูลค่าซื้อขาย 5,203.86 ล้านบาท และวันต่อมาหรือวานนี้ ชนซิลลิ่งอีกครั้ง 29.35% มาอยู่ที่ 5.95 บาท เพิ่มขึ้น 1.35 บาท แต่พอปิดตลาด ช่วงบวกลงมาเหลือ 1.25 บาท และปิดที่ 5.85 บาท เปลี่ยนแปลง +27.17% มูลค่าการซื้อขาย 4,087.5 ล้านบาท เกือบชนซิลลิ่ง 2 วันติดต่อกัน ส่วนจะติดแคชบาลานซ์หรือเปล่า ไม่ต้องกังวล หุ้นเพิ่งเข้าเทรดสัปดาห์แรกยังไม่โดน แต่หากมูลค่าเทรดยังสูงแบบนี้ พี/อีเกิน 40 เท่า มีโอกาสสูงที่สัปดาห์หน้าจะติดแคชฯ …
*… หุ้นธีมโควิด-19 หรือรับผลบวกจากโควิด ราคาหุ้นค่อย ๆ ซึมลง หลังสถานการณ์เริ่มดีขึ้น ทำให้หุ้นเริ่มถูกขายทำกำไรออกมา โดยเฉพาะกลุ่มโรงพยาบาล CHG BDMS IMH LPH และอีกหลายตัว ใครเห็นว่าราคากำลังดิ่งเลยอยากเข้าเก็บ ขอแนะนำให้ดูแนวรับพร้อมกับราคาพื้นฐานกันดี ๆ เพราะหากยังลงไม่สุด มีโอกาสติด (ดอย) ได้ เช่นเดียวกับหุ้นถุงมือยาง STGT ที่ราคาลงมาอยู่บริเวณ 31.00 บาท ต่ำกว่าไอพีโอที่ 34.00 บาท ดูจากกราฟยังมองไม่ออกว่าลงมาสุดหรือยัง แต่หากจะให้ปลอดภัยคงต้องรอต่ำกว่า 30.00 บาท ขณะที่หุ้นแม่ STA ราคาสร้างฐานที่ระดับ 33.00 บาท น่าจะพอเข้ารับได้แล้วล่ะ …
*… กลุ่มไฟแนนซ์หลังถูก SCBX เขย่าขวัญ จนราคาหุ้นกระเจิง แตกกระสานซ่านเซ็นไปคนละทิศทาง ทั้ง KTC MTC SAWAD AEONTS AMANAH THANI ล่าสุดราคาเริ่มดีดกลับแล้วล่ะ หลังฝุ่นจาง เพราะเท่าที่วิเคราะห์กันออกมา ช่วง 2 ปีนับจากนี้ ยังไม่น่าจะมีผลกระทบเกิดขึ้น และน่าจะไปส่งผลในช่วงปีที่ 3 โน่นแหละ ใกล้ ๆ ถึงเวลานั้นค่อยมาดูกลยุทธ์ของแต่ละหุ้นอีกครั้งว่าจะปรับตัวกันอย่างไร ตลาดจะเปลี่ยนไปมากน้อยแค่ไหน ส่วนโบรกฯ ยังคงเป้าผลประกอบการกลุ่มลีสซิ่งไว้ตามเดิม ไม่เปลี่ยนแปลง …
*… บมจ.อุบล ไบโอ เอทานอล (UBE) ยังต่ำกว่าไอพีโอ 2.40 บาท หลังมีกลุ่มผู้ได้หุ้นในราคาต่ำกว่าไอพีโอ พากันสาดออกมา (ยังสาดไม่หมด) ดังนั้นหากเห็นหุ้นกำลังวิ่งขึ้น แนะนำว่าอย่าเพิ่งเข้า เพราะกลุ่มฯ ดังกล่าวน่าจะลากเพื่อปล่อยของเพิ่ม หรือจะเห็นได้ว่า ในวันถัด ๆ มา ส่วนใหญ่หุ้นเปิดสูง แล้วปิดต่ำ แบบนี้ล่อเม่ามาเชือดชัด ๆ เจ้ามือใจเท่ามด ทุบหัวเข้าบ้าน ไม่น่าคบ ส่วนพื้นฐานของหุ้นนั้นถือว่าดีอยู่แล้ว เพียงแต่ต้องระวังเกม “ลากแล้วทุบ” ของเจ้ามือเท่านั้นเอง และมีความเป็นไปได้ที่หุ้นอาจจะถูกกดให้ต่ำกว่า 2.00 บาท เพื่อเข้าเก็บของอีกครั้ง …
*… บมจ.ธนชาตประกันภัย ลูก TCAP โชว์ฐานความมั่นคงและแข็งแกร่งทางการเงิน ปัจจุบันมีอัตราส่วนความเพียงพอของเงินกองทุน ณ เดือน มิ.ย. 2564 ถึง 1,318% สูงกว่าเกณฑ์ที่สำนักงานคณะกรรมการกำกับและส่งเสริมการประกอบธุรกิจประกันภัย กำหนดไว้ 140% หรือสูงเป็นอันดับ 1 ของอุตสาหกรรมประกันวินาศภัยไทย